Úradný vestník L 115 , 09/05/2003 S. 0087 - 0089



Spoločná pozícia Rady 2003/319/SZBP z 8. mája 2003 o podpore Európskej únie pre vykonávanie Dohody o prímerí z Lusaky a mierový proces v Konžskej demokratickej republike a o zrušení spoločnej pozície 2002/203/SZBP RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Európska únia zastáva názor, že trvalý mier v Konžskej demokratickej republike je možné dosiahnuť tým, že na základe rokovaní bude uzatvorená mierová dohoda spravodlivá pre všetky strany, že bude zachovaná územná celistvosť a národná suverenita Konžskej demokratickej republiky a že budú rešpektované demokratické zásady a ľudské práva vo všetkých štátoch regiónu, ako aj zásady dobrých susedských vzťahov a nezasahovania do vnútorných záležitostí, pričom budú zohľadnené bezpečnostné záujmy Konžskej demokratickej republiky a susedných krajín. (2) Dohodu o prímerí z Lusaky podpísali 10. júla 1999 Konžská demokratická republika, Angola, Namíbia, Rwanda, Uganda, Zimbabwe, a neskôr aj "Mouvement pour la Liberation du Congo" a "Rassemblement Congolais pour la Democratie". Neskôr Konžská demokratická republika a Rwanda podpísali 30. júla 2002 Dohodu z Pretórie, Konžská demokratická republika a Uganda podpísali Dohodu z Luandy 6. septembra 2002 a Dohody z Pretórie v kontexte vnútrokonžského dialógu boli podpísané 17. decembra 2002 a 6. marca 2003. (3) Európska rada na svojom zasadnutí v Laekene dňa 15. decembra 2001 potvrdila svoju plnú podporu Dohode o prímerí z Lusaky. (4) Bezpečnostná rada OSN prijala rezolúcie 1234 (1999), 1258 (1999), 1291 (2000), 1304 (2000), 1332 (2000), 1341 (2001), 1355 (2001), 1376 (2001), 1399 (2002), 1417 (2002), 1445 (2002), 1457 (2003) a 1468 (2003). (5) Spoločná pozícia Rady 2002/203/SZBP z 11. marca 2002 o podpore Európskej únie pre vykonávanie Dohody o prímerí z Lusaky a mierový proces v Konžskej demokratickej republike [1] by mala byť zrušená, PRIJALA TÚTO SPOLOČNÚ POZÍCIU: Článok 1 Cieľom tejto spoločnej pozície je podporiť vykonávanie Dohody o prímerí z Lusaky a rôznych vnútroštátnych a medzinárodných mierových dohôd, ktoré boli dosiahnuté v roku 2002 a 6. marca 2003, ako aj príslušných rezolúcií Bezpečnostnej rady OSN a celkového súčasného mierového procesu v Konžskej demokratickej republike. Článok 2 Európska únia bude podporovať akcie Organizácie Spojených národov a Africkej únie zamerané na vykonávanie Dohody o prímerí z Lusaky, Dohody z Pretórie (júl 2002), Dohody z Luandy (september 2002) a Dohôd z Pretórie, ktoré boli uzatvorené v kontexte vnútrokonžského dialógu (december 2002 a marec 2003), ako aj príslušných rezolúcií Bezpečnostnej rady, a zároveň bude úzko spolupracovať s týmito organizáciami a ostatnými príslušnými aktérmi medzinárodného spoločenstva pri vykonávaní tejto spoločnej pozície. Článok 3 Európska únia bude presadzovať prísne dodržiavanie prímeria medzi signatármi Dohody z Lusaky a na tento účel bude naďalej podporovať Misiu Organizácie Spojených národov v Konžskej demokratickej republike a Spoločnú vojenskú komisiu (SVK). Keďže Európska únia podľa Dohody z Pretórie (júl 2002) a Dohody z Luandy (september 2002) odporúča stiahnutie všetkých zahraničných vojsk z Konžskej demokratickej republiky, únia vyzýva na úplne stiahnutie všetkých zahraničných vojsk z Konžskej demokratickej republiky podľa Dohody z Lusaky, Dohody z Pretórie a Luandy a podľa rozhodnutí prijatých na tomto základe, ako aj podľa rezolúcií Bezpečnostnej rady, pričom stiahnutie vojsk bude monitorovať Misia OSN v Konžskej demokratickej republike. Článok 4 Európska únia zastáva názor, že mierové dohody uzatvorené medzi Konžskou demokratickou republikou a Rwandou (júl 2002) a medzi Konžskou demokratickou republikou a Ugandou (september 2002) predstavujú podstatný krok pri normalizácii vzťahov medzi signatármi a obnovu trvalého mieru v oblasti veľkých jazier. Európska únia je presvedčená, že úplné vykonávanie týchto dohôd je absolútne nevyhnutné a že by sa malo uskutočniť v tom istom konštruktívnom duchu, ktorý viedol k súhrnným dohodám; únia zároveň vyzýva všetky strany, aby sa zdržali podpory miestnych skupín, ktoré tieto dohody odmietajú. Článok 5 Európska únia sa bude usilovať o rýchlu realizáciu procesu odzbrojenia, demobilizácie, repatriácie, opätovnej integrácie a presídlenia bojovníkov ozbrojených skupín, ktorý predstavuje základnú podmienku pre obnovenie mieru v regióne, pričom je potrebné rozlišovať medzi medzinárodnými a konžskými bojovými skupinami podľa Dohody z Lusaky a Dohody z Pretórie. Európska únia pripomína, že tento proces musí byť realizovaný dobrovoľne a za spolupráce všetkých signatárov Dohody z Lusaky, a že musí predstavovať koordinovaný postup medzinárodného spoločenstva. Európska únia bude podporovať činnosť Misie Organizácie spojených národov v Konžskej demokratickej republike, overovacieho mechanizmu tretích strán a Spoločnej vojenskej komisie, ako je to uvedené v príslušných rezolúciách Bezpečnostnej rady, Dohode z Lusaky a Dohode z Pretórie (júl 2002). Európska únia bude vhodnými opatreniami podporovať proces odzbrojovania, demobilizácie, repatriácie, opätovnej integrácie a presídlenia, najmä prostredníctvom podpory viacnárodného programu demobilizácie a opätovnej integrácie v oblasti veľkých jazier. Európska únia bude podporovať kroky vykonávané vládou Konžskej demokratickej republiky k spolupráci s Medzinárodným trestným tribunálom pre Rwandu a vyzve vládu Konga, aby v tejto činnosti pokračovala. Článok 6 Európska únia potvrdzuje, že bude podporovať globálnu a všetky aspekty obsahujúcu Dohodu o transformácii v Konžskej demokratickej republike, ktorá bola podpísaná v Pretórii 17. decembra 2002, ako aj Dohodu z Pretórie zo 6. marca 2003 o forme transformácie a memoranda o bezpečnosti a armáde v rámci vnútrokonžského dialógu. Európska únia naliehavo vyzve signatárov, aby v dobrej viere uplatňovali uznesenia týchto dohôd a aby spolupracovali pri formovaní reprezentatívnej národnej dočasnej vlády, ktorá bude viesť Konžskú demokratickú republiku do prvých demokratických volieb, aby bola v plnom rozsahu obnovená zastupiteľská demokracia ako podstatná záruka pre trvalý a harmonický rozvoj krajiny. Európska únia bude pripravená podporiť uplatňovanie týchto dohôd. Európska únia bude v plnom rozsahu podporovať osobitného splnomocnenca generálneho tajomníka OSN pre vnútrokonžský dialóg. Európska únia potvrdzuje, že je pripravená podporiť po zriadení inštitúcií transformáciu prostredníctvom projektov, ktoré poskytnú pomoc obyvateľstvu, ako aj pri posilňovaní štátnych štruktúr, ekonomickej obnove krajiny, ako aj pri projektoch odzbrojovania, demobilizácie, opätovnej integrácie, repatriácie a presídlenia. V tomto kontexte Európska únia zdôrazní význam dodržiavania dohôd medzi Konžskou demokratickou republikou a medzinárodnými finančnými inštitúciami, najmä dohodu o Fonde na potlačenie chudoby a dosiahnutia rastu uzatvorenú medzi Konžskou demokratickou republikou a Medzinárodným menovým fondom. Článok 7 Európska únia vyzve na okamžité zastavenie ozbrojeného konfliktu a násilia vo všetkých častiach Konžskej demokratickej republiky. Európska únia odsudzuje veľmi ostro nedávne zverstvá spáchané na juhu krajiny, najmä v regióne Ituri. Zodpovedné osoby musia byť postavené pred súd. Európska únia opätovne poukazuje na to, že Rímsky štatút Medzinárodného trestného súdu sa vzťahuje na všetky akty genocídy, trestné činy proti ľudskosti a vojnové trestné činy, ktoré boli spáchané na území Konžskej demokratickej republiky po nadobudnutí účinnosti tohto štatútu (po 1. júli 2002). Európska únia bude naliehať na úplné stiahnutie zahraničných vojsk z regiónu Ituri, ako aj na zosilnené odzbrojenie, demobilizáciu, opätovnú integráciu, repatriáciu a presídlenie, ďalej na úplne splnenie mandátu Misie OSN v Konžskej demokratickej republike, ako aj na vykonávanie opatrení na konsolidáciu mieru, ktoré sú nevyhnutné na dosiahnutie istého stupňa stability v regióne Ituri a Kivus. Európska únia vyzve všetky skupiny v regióne Ituri, aby ukončili konflikt v tejto oblasti, ako aj na všetky strany na spoluprácu s cieľom zriadiť Komisiu na dosiahnutie mieru v Ituri. Európska únia ďalej vyzve skupiny v regióne Ituri, ktoré ešte nepodporili Komisiu na dosiahnutie mieru v Ituri, aby sa zapojili do činnosti komisie. Európska únia je toho názoru, že Komisia na dosiahnutie mieru v Ituri pravdepodobne dosiahne dohodu pod neutrálnym predsedníctvom a za predpokladu úplneho stiahnutia zahraničných vojsk. Európska únia vyzve vlády Konžskej demokratickej republiky, Rwandy a Ugandy, aby využili svoj vplyv na ukončenie napätí a na zabezpečenie podmienok v regióne Ituri, ktoré umožnia úspešné vykonávanie Dohody z Luandy (september 2002). Európska únia berie na vedomie nedávnu zmenu Dohody z Luandy na tento účel, ktorá bola vykonaná v Dar es Salaam vo februári 2003 a v súlade s rezolúciou 1468 (2003) Bezpečnostnej rady OSN vyzve vládu Ugandy, aby splnila svoj záväzok stiahnuť svoje vojská bez zbytočného odkladu. Článok 8 Európska únia odsudzuje nelegálne zneužívanie prírodných zdrojov, ktoré podľa najnovšej správy skupiny expertov OSN o nelegálnom zneužívaní prírodných zdrojov a ostatných bohatstiev Konžskej demokratickej republiky predstavuje jednu z príčin a dôsledkov štvorročnej vojny, ako aj faktor, ktorý prispieva k dlhodobému konfliktu. Európska únia vyzýva všetky štáty, aby zo zistení skupiny expertov vyvodili dôsledky, ako aj prijatie potrebných opatrení. Európska únia podporuje opatrenia dohodnuté v rezolúcii 1457 (2003) Bezpečnostnej rady OSN, ktoré majú prispieť k ukončeniu tohto zneužívania zdrojov. Európska únia je pripravená spolupracovať s touto skupinou expertov pri plnení svojho nového mandátu. Článok 9 Európska únia poskytne za podmienok uvedených v článku 6 v primeranom rozsahu rozvojovú a humanitárnu pomoc Konžskej demokratickej republike a bude podporovať dočasnú vládu pri obnove a rozvoji krajiny, pričom bude dbať na to, aby táto pomoc bola užitočná pre všetkých obyvateľov Konga a všetky regióny Konžskej demokratickej republiky a aby táto pomoc dynamickým a proaktívnym spôsobom prispievala k mierovému procesu prostredníctvom podpory obnovy konžského štátu, dobrej správy vecí verejných, zlepšenia hospodárskej situácie a rešpektovania ľudských práv. Rada berie na vedomie zámer Komisie pokračovať v úsilí o dosiahnutie vyššie uvedených cieľov. Článok 10 Európska únia bude v rámci spolupráce s krajinami v regióne, ktorý je zapojený do konžskej krízy, zohľadňovať, v akej miere sa tieto krajiny budú usilovať o uplatňovanie prímeria a mierových dohôd, ako aj rezolúcií Bezpečnostnej rady OSN uvedených v článku 2. Článok 11 Európska únia bude naďalej podporovať mierový proces v Burundi, ktorý je založený na Dohode z Arusha, a ktorého úspech závisí od riešenia konžskej krízy, a ktorý sám by mohol podporiť mier a stabilitu v regióne veľkých jazier. Európska únia bude podporovať organizáciu medzinárodnej konferencie o mieri, bezpečnosti, demokracii a rozvoji regiónu veľkých jazier potom, ako to umožní mierový proces z Lusaky a Arusha a potom, ako sa dotknuté krajiny rozhodnú zorganizovať túto konferenciu. Článok 12 Európska únia si vyhradzuje právo na zmenu alebo zastavenie činností, ktoré majú podporiť vykonávanie Dohody o prímerí z Lusaky a následných dohôd, ak zmluvné strany nebudú dodržiavať ustanovenia týchto dohôd. Článok 13 Spoločná pozícia 2002/203/SZBP sa týmto zrušuje. Článok 14 Uplatňovanie tejto spoločnej pozície sa bude pravidelne monitorovať, najmä s cieľom sledovania rozvoja mierového procesu v Konžskej demokratickej republike. Článok 15 Táto spoločná pozícia nadobúda účinnosť dňom jej prijatia. Reviduje sa na základe zohľadnenia vývoja v regióne. V každom prípade musí byť do 8. mája 2004 prijaté nové rozhodnutie. Článok 16 Táto spoločná pozícia sa uverejní v Úradnom vestníku Európskej únie. V Bruseli 8. mája 2003 Za Radu predseda M. Chrisochoïdis [1] Ú. v. EÚ L 68, 12.3.2003, s. 1. --------------------------------------------------